- Umen
- ←
- 3
- →

3
En isen Iesu, Pita sakin meatin koa sakras vakaka mai kaka tahos eris
1 En avong tai, en tri klok mendilah koa vi avong ten hisien onen Siu keil, Pita ka Sion luva en Eim Votut onen Ahi keke luvahis.✡ Umen 10:3,9,30 2 En avong enek, meatin oteta keil avous tue tai koa sakras vakaka veni alen rotahostei navong avasi. Ka alingi netan vesesal en metareh ten mari vieh ten teahu ten Eim Votut koa avise en ‘More Metareh.’ En avong vasi, keil avousi ka alingi en out enek keke val vahiram en mani ran meatin keil koa umai en Eim Votut.✡ Sion 9:1; Umen 14:8
3 Navong meatin enek les Pita ka Sion lumai vesesal keke luvaha neim en teahu ten Eim Votut, peah keilu keke luvasan etai tounah mini. 4 Keilu lulele mal eni, ka Pita viteni mini vit, “!Kilele hemal en komal!”✡ Umen 6:15; 13:9; 14:9; 23:1 5 Sakini, meatin enek lele mal en keilu ka mundemi keke hekur etai tounah ran keilu. 6 Ka Pita viteni mini vit, “Mani onak tovuol varei, ka asa koa nakuri, nisani minuk. !En isen Iesu Kristo ten out Nasaret, mea ka kaka!”✡ Umen 3:16; 4:10; 16:8 7 Evus, Pita vuli kat hen matu ka katauni mea ka mulomal. Hatte tas, alen keilu lumai lukeih. 8 Meatin enek vut vina nesa, mulomal ka kaka. Evus, musil Pita keilu telva en teahu ten Eim Votut. Ka en out enek, meatin enek mual, mul vutahut ka mul masmas Ahi houlu mok.✡ Umen 14:10; Sion 5:14
9 Navong meatin keil alesi mukave mul mual ka mul masmas Ahi, 10 alei kilea keke vi kei koa, lisenges, mul rondan vesesal en More Metareh ten teahu ten Eim Votut ka vis meatin keil ven mani. Ka keil vasi e von ka amutimanin en asa koa kistal mini.✡ Sion 9:8
Pita selus min meatin keil en teahu ten Eim Votut
11 Navong meatin enek mul veah musil kat Pita ka Sion, meatin vasi keil amuloh umai ven keitel, amutimanin ka asi keil houlu. Amul en out tai en teahu ten Eim Votut koa avise en ‘Veranda onen Solomon.’✡ Sion 10:23; Umen 5:12 12 Navong Pita les meatin keil ekek, viteni min keil vit, “?Tuak keil ten out Isrel, vensa varei mimutimanin mukok? ?Vensa varei milei mamah en komal mukok? ?Mimundemi mivit meatin ekek mual ka en keihoen onomal enges? ?Vuo mimundemi mul mual mukok veni sakien keil onomal mal revi en meten Ahi? !Vuo, romukteinek! 13 Ahi varei sak revi meatin enek. Ahi enek vi Ahi onen Ebraham, onen Aesak, onen Siekob, ka onen avu orer keil. Kei varei vati lat isen Iesu vina nesa koa vi meatin toumien onen. Ka kami miseseini en meten Paelet ka milingi en hen keke vouasi vamat. Paelet en vati vamaeni vamaluv vaha, ka kami mirmaentei.✡ Eks 3:6,15; Mat 22:32; Mak 12:26; Umen 7:32; Aes 52:13; Sion 13:32; Luk 23:14-23; Sion 18:38-40; 19:12-15 14 Kei koa vi votut ka mal revi en meten Ahi, kami miseseini. Evus, mivis Paelet vasan vatkeih tai koa mu vini meatin keke vaha min kami.✡ Mat 27:20-21; Mak 15:7,11-12 15 Kami misakini amu vini Vatte ten Moulien. Ka Ahi sakini moul eris ran matien. Komal mellesi, ka, kosa, melmul melvit meseini min kami.✡ Umen 4:10; 5:30; Luk 24:48; Umen 1:8; 2:32 16 Keihoen koa mul en isen Iesu sakin alen meatin koanek mai tahos eris. Asa koa milesi kur out, kur out veni meatin enek ling demkatien onen en isen Iesu, ka sakini, mul tahos en metomi kosa.
17 “Tuak onak keil, nakilea keke asa koa kami ka avat keil onami mimumoni min Iesu, mimumoni veni mireingeingeni.✡ Luk 23:34; 1Tim 1:13 18 En sise enek, Ahi sakin lingkatien onen emai vi anatin. Veni mulamu, Ahi vit luvati ka en provet keil onen keke Mesaea onen hekistal ka hekur mahien.✡ Luk 24:27,44,46 19 Sakini, mihelonge hetisa ven tisaen keil onami ka mihehiles sakien keil onami. Mihemai vesesal ven Ahi keke helele hetahos eris en kami,✡ Umen 2:38 20 hesakin sien hel en moulien onami, ka hesila Iesu, Mesaea koa rie lati keke houtut kami. 21 Ka Iesu heto en out nesa heha vio … avong hemal keke tounah vasi en out netan hetokol keite teni ka Ahi hesakini hemai hehi heite hau. Hesuval asa Ahi vat kati mulamu ka en provet votut keil onen. 22 Hesuval koa Mosis viteni vit, ‘Ahi, Asuv onami, hehati lat tai en kami hemai hehi provet tai hesuval inau. Mihelong kat tounah vasi koa hehiteni min kami. 23 Ka munak tei en kami irlong kattei provet enek, Ahi hesila lat keil ran vangi meatin keil onen ka houas keil imat.’ ” Duteronomi 18:15,18,19✡ Lev 23:29; Umen 7:37
24 Ka Pita selus eris min keil vit, “Anatin eli, provet Samuel ral min provet keil koa umai akatau eni, keil vasi avit luvati usil tounah keil koa mul kur out en avong kosa.✡ Luk 24:27 25 Ir ral min provet keil ekek, rovi me-Isrel keil. Sakini, hatkatien takeih koa Ahi mumoni ral min avu keil orer vi orer vasi. Suval koa Ahi vat kati min Ebraham vit, ‘Vatiamal onom keil ihi sise ten tokolkatien onak heha min vangi meatin vasi keil ten out netan.’ Senesis 22:18✡ Sen 26:4; 12:3; 12:3; 18:18; Kal 3:8 26 Sakini, navong Ahi san meatin toumien onen emai, kei sani min ir mulamu. Kei en vati vatokol kat ir en sakien koa hesakin ir vasi rehehiles ran sakien tisa keil orer.”✡ Umen 13:46; Rom 1:16

- Umen
- ←
- 3
- →

✡3:1: Umen 10:3,9,30

✡3:2: Sion 9:1; Umen 14:8

✡3:4: Umen 6:15; 13:9; 14:9; 23:1

✡3:6: Umen 3:16; 4:10; 16:8

✡3:8: Umen 14:10; Sion 5:14

✡3:10: Sion 9:8

✡3:11: Sion 10:23; Umen 5:12

✡3:13: Eks 3:6,15; Mat 22:32; Mak 12:26; Umen 7:32; Aes 52:13; Sion 13:32; Luk 23:14-23; Sion 18:38-40; 19:12-15

✡3:14: Mat 27:20-21; Mak 15:7,11-12

✡3:15: Umen 4:10; 5:30; Luk 24:48; Umen 1:8; 2:32

✡3:17: Luk 23:34; 1Tim 1:13

✡3:18: Luk 24:27,44,46

✡3:19: Umen 2:38

✡3:23: Lev 23:29; Umen 7:37

✡3:24: Luk 24:27

✡3:25: Sen 26:4; 12:3; 12:3; 18:18; Kal 3:8

✡3:26: Umen 13:46; Rom 1:16

© 2011 WBT