- 2 Korin
- ←
- 1
- →

Selusien koa helamu ten
2 Korin
?Isei mutis selusien koanik?
Pol, koa vi eiloheh tai onen Iesu Kristo mutis leta koanik✡ 2Kor 1:1; 10:1 en keite ten sua 55 AD (sua keil koa katau en avong Iesu avasi), navong mul veah visein Kristin keil en provins ten out Masedonia.✡ 2Kor 2:13; 7:5
?Isei vuli selusien koanik mulamu?
Pol mutis selusien koanek va min Kristin keil koa amul en taon ten out Korin. Katau en leta ten 1 Korin koa mutisi va min Kristin keil ekonek vesesal en avati Mars en sua 55 AD, kei va sao ris en sios keil en provins ten out Masedonia.✡ Umen 20:1-2 Evus, kei va sao ris en Kristin keil en out Korin en provins ten out Akea suval koa kei vat kati min keil✡ 1Kor 16:5-7 ka ro ral min keil avati etel.✡ Umen 20:2-3
Pol mutis leta koanek va min Kristin keil en out Korin veni longe keke tiser keil taluvosien amul avisein keil en hihiseien tateisav keil, ka amul aselus karen isen Pol min keil.
?Pol mutis selusien koanik vensa?
Pol en vati vatalimal en rendemien one usil kei ka umen koa Ahi sani mini – Tiser taluvosien keil en out Korin amul aviteni keke Pol rovitei eiloheh anatin onen Ahi✡ 2Kor 3:1-6; 10:1; 11:5 ka kei mul venan mani koa amul asani.✡ 2Kor 8:20 Ka Pol viteni min keil keke Iesu varei rie lati mai vi eiloheh tai, ka umen ka sakien keil onen mul rie lati vi anatin.✡ 2Kor 6:3-13; 10:1–12:18 Kei vit meseini keke meatin sav keil one akilea avousili keke ilesi navong hesan vasi mani one min Kristin keil en out Serusalem.✡ 2Kor 8:1–9:15
Pol en vati vatalimal en rendemien one usil avong keil takeih koa Kristin keil amul avisu eni en moulien one – Kristin keil en out Korin alonge tisa veni meatin keil amumoni keih min keil ven demkatien one.✡ 2Kor 1:3-7 Ka Pol visein keil keke Iesu,✡ 2Kor 1:5; 2:14-15 kei,✡ 2Kor 1:8-11 ka Kristin savsav keil emun avisu en avong keil takeih houlu.✡ 2Kor 8:2
Pol en vati vatalimal en rendemien one usil ave hau koa ikuri navong imoul eris ran matien – Kristin keil en out Korin arkurtei anatin keke imoul eris ran matien.✡ 2Kor 4:16 Sakini, Pol vit kilea min keil keke vi anatin, ka en avong teni ikur ave hau.✡ 2Kor 4:17–5:10
Pol en vati vatalimal en rendemien one usil sise koa mal avatalimal en Kristin tai eni – Musil rendemien onen Pol, Kristin keil en out Korin asan mahien min tai en keil koa matil vituai ral min ason tata onen.✡ 2Kor 2:3-6 Ka Pol viteni min keil keke navong alesi keke viles ran tisaen onen, mal keke avakur risi.✡ 2Kor 2:7-11; 7:8-13
Mari rendemien tai ten selusien koanik mul en 2 Korin 5:17-19
Navong meatin tai kapil ral min Iesu Kristo, kei mai vi heite hau. Moulien matu onen vuol, ka kei kur moulien hau tai. Tounah vasi keil enek, Ahi mumoni. Mulamu, rovi vativieh keil ral mini, ka ven asa koa Iesu Kristo mumoni en usite orer, Ahi sakin ir roro en tomat ral mini. Ka evus, kei san umen min komai keke meheha mehehit meseini min meatin keil keke keil emun akilea avato en tomat vatal mini. Anatin, asa koa Iesu Kristo mumoni mumon sise keke Ahi kilea vato en tomat vatal min meatin vasi keil. Ahi rovulitei mun tisaen keil one vaha kat usite one. Ka kosa, more longlongien usil sise ten tomat enek, Ahi sani min komai keke mevahitehiteni min meatin vasi keil.
?Asa mul en selusien koanik?
1. Pol vit usil rendemien onen ka vensa viles ualien onen. (1:1–2:11)
2. Pol vit usil umen koa mumoni min me-Korin keil ka min meatin sav keil. (2:12–7:16)
3. Pol vit usil sanien ten kataunien keke avasak mesein keil veni. (8:1–9:15)
4. Pol vit usil mukave Iesu rie lati mai vi eiloheh anatin ka mukave sakien keil onen ka avong keil takeih keil koa visu eni ka rie lati keke kei vi eiloheh anatin. (10:1–13:14)

1
Hitkileaen onen Pol usil leta koanik
1 Inau Pol, eiloheh onen Iesu Kristo musil rendemien onen Ahi,✡ 1Kor 1:1 namul namutis leta koanik ral min Timoti, tuer en demkatien.
Namutis vat min kami koa mivi Sios onen Ahi en taon ten out Korin,✡ Umen 18:1 ka heha min meatin sav vasi keil emun onen Ahi koa mimul en out savsav keil en provins ten out Akea.
2 Navisi keke Ahi Tamer ka Asuv Iesu Kristo luhesan more envatien ka tomat onealu hel en kami. ✡ Rom 1:7; 1Kor 1:3
Pol masmas Ahi veni ring koe moulien onen en avong keil takeih
3 Rehesan masmasien heha min Ahi koa vi Tata onen Iesu Kristo, Asuv orer. Kei vi Tata orer koa rie lat enmahisien onen min ir ka mul vati lat rendemien orer. ✡ Efes 1:3; 1Pit 1:3; Rom 15:5 4 Anatin, kei mul vati lat rendemien orer en avong keil vasi takeih rovisu eni. Hesakini, ral min rendemien tetahos koa Ahi mul vati lat ir eni, ir emun rokilea rovahati lat rendemien onen mesav keil koa amul avisu en avong keil takeih. 5 Veni romusil kat Iesu, romul rovisu en avong keil takeih en hen mesav keil suval koa kei mun kuri.✡ Sion 15:18-21; 16:33 Ka, en usite sav, en vati sakien koa Ahi vati lat rendemien onen Iesu, Ahi mul vati lat rendemien orer emun houlu. ✡ Sam 34:19; 94:19 6 Komai, eiloheh keil, memul mevisu en avong keil takeih keke mekilea mevahati lat rendemien onami ka mevakataun demkatien onami. Anatin, navong Ahi mul vati lat rendemien onomai, mumoni keke mekilea mevahati lat rendemien onami eni navong mikur avong keil takeih en hen mesav keil en sakien ten merauen. Veni avong keil takeih koa mimul mivisu eni vatte tas en avong keil takeih koa komai mun memul mevisu eni. ✡ 2Kor 4:15,17 7 Sakini, avaseini melonge keke mimul mivisu en avong keil takeih suval koa memul mevisu eni, mekilea revi keke Ahi mul vati lat rendemien onami en vati sakien koa kei mul vati lat rendemien onomai eni.
8 Tuak ka ahinkuli keil, emai vati mevahit meseini min kami keke, navong komai memul en provins ten out Esia, meatin houlu amumoni keih min komai. Avong keil takeih enek koa mevisu eni mu tan en komai houlu mok keke mermundemtei mun mevahit mevamoul. ✡ Umen 19:23-41; 1Kor 15:32 9 Memundem sesai suval etin meatin tai koa va en kot ka avit hemat. Ka melei kilea keke koanik kur out vasakin komai meherlingtei mun desien onomai hel en komai enges. Vuo, koanik kur out vasakin komai mevaling desien vasi onomai hel en Ahi koa mul rali lat meatin keil ran matien. 10 Anatin, Ahi mutut komai ran avong keil takeih koa vi ten matien enges. Ka sakini, melei kilea keke vati Ahi enek kilea voutut moulien onomai ran tounah savsav keil emun. Ven koanek, komai meling desien onomai keih eni keke houtut komai eris en avong etai ris veah. ✡ 2Tim 4:18 11 Ahi houmoni hemukonek veni kami mimul mikataun komai en hisien onami. Hesakini, meatin houlu imasmas Ahi ven tokolkatien keil koa kei sani min komai musil hisien keil onami ka onen mesav keil en usite onomai.
Pol vit kilea vensa rovatei mau keke vasao en me-Korin keil
12 Komai mesi komai veni memundemi mevit tounah vasi koa memul memumoni mal imok en meten Ahi. En out netan ekek, melei kati keke sakien onomai musil rendemien koa vi anatin ka muto suval koa Ahi en vati. Romusiltei meteisauen onen meatin keil ten out netan.✡ 2Kor 2:17 Ka memumon sakien keil enek vat min kami mok. ✡ Hib 13:18; 2Kor 2:17; 1Kor 1:17 13 Asa koa memul memutisi vat min kami vi asas koa mikilea mivahuli ka koa mae keke mivailea eni. Ka ek vati mok miheilea eni. ✡ 2Kor 5:12 14 Ka avaseini munak mirkilea revitei veah komai, en avong koa Asuv Iesu hemai ris eni, kami miheilea mivavut kami ven komai en vati sakien koa komai mun mehevut komai ven kami. ✡ Plp 2:16
15 Veni nakur anatin keke misi kami venau, mulamu, naling rendemien onak emau keke nisao en kami en ualien onak hatte helu keke mivakur tokolkatien ten umen ka selusien onak hatte helu. ✡ Umen 19:21; 1Kor 16:5-6 16 Anatin, mulamu, naling rendemien onak keke, navong maha moum en provins ten out Masedonia, maha mau masao en kami. Ka navong num evus ekonek, navit nisao ris en kami keke mivailea mivasila lat nau maha en provins ten out Sudea. 17 Ka asa koa naling kati viles ka narvatei mun ven kami. ?Ka mukave, mikilea mivandesin selusien keil onak? Nalonge keke mimundemi namul namumon hatkatien keil onak musil rendemien keil onen meatin keil ten out netan enges. Mimundemi keke navi meatin taluvosien tai koa mul viteni, “anatin numon koanek,” ka katau, naviteni suk navit, “vuo, nirmumontei mun.” ✡ 2Kor 5:16 18 !Vuo, narvitei meatin taluvosien! Suval koa Ahi mum vasi hatkatien keil onen ka sakras valuvos, selusien keil onomai emun rovitei luvosien. En selusien onomai, navong meviteni, “anatin mehoumon koanek,” meherviteni suk mehehit, “vuo, mehermumontei mun.” 19 Anatin, mermultei mevaliluvos, veni Iesu Kristo, Natin Ahi koa Saelas, Timoti ka inau metselus usili min kami, kei roluvostei. Vuo, lises, navong Iesu vit, “Anatin, numon koanek,” kei mumoni varei. ✡ Umen 18:5 20 Anatin, mermultei mevaliluvos, veni Ahi roliluvostei. Hatkatien vasi keil onen, Iesu mum vasi keil umai avi anatin. Ven koanek, navong rovis, romul rovit, “Anatin” en isen Iesu Kristo keke rovahati lat isen Ahi vahi hetetamen imok. ✡ Rev 3:14 21 Ka Ahi varei sakin komai ka kami mun romulomal keih en demkatien orer navong rokapil ral min Kristo. Ka Ahi varei ling seh en ir keke rovahi onen. ✡ 1Sion 2:27 22 Kei mutis isen en moulien orer ka san Ninin Votut onen min ir vato en tiner. Ahi mumoni mukonek vatie lati keke hesan vasi tounah koa kei vat kati vasani min ir. ✡ Efes 1:13; 4:30; Rom 8:16; 2Kor 5:4-5; Efes 1:14
23 Sakini narvatei masao eris en kami en out Korin veni, vahit mahat, masel kat ris kami mun vakeih ka mivalonge vatisa ris. Ahi kilea keke selusien onak vi anatin. ✡ Rom 1:9; 2Kor 11:31; Plp 1:8; 1Tes 2:5,10 24 Komai emai rovattei mevahi houlu en kami keke mevameng kat kami en tounah keil lisenges, veni mimul mimulomal keih en demkatien onami tuai. Komai emai vati mok mevoum vituai vatal min kami vasakin kami mivahilelau en sien.✡ 1Pit 5:3

- 2 Korin
- ←
- 1
- →

✡^ 2Kor 1:1; 10:1

✡^ 2Kor 2:13; 7:5

✡^ Umen 20:1-2

✡^ 1Kor 16:5-7

✡^ Umen 20:2-3

✡^ 2Kor 3:1-6; 10:1; 11:5

✡^ 2Kor 8:20

✡^ 2Kor 6:3-13; 10:1–12:18

✡^ 2Kor 8:1–9:15

✡^ 2Kor 1:3-7

✡^ 2Kor 1:5; 2:14-15

✡^ 2Kor 1:8-11

✡^ 2Kor 8:2

✡^ 2Kor 4:16

✡^ 2Kor 4:17–5:10

✡^ 2Kor 2:3-6

✡^ 2Kor 2:7-11; 7:8-13

✡1:1: 1Kor 1:1

✡1:1: Umen 18:1

✡1:2: Rom 1:7; 1Kor 1:3

✡1:3: Efes 1:3; 1Pit 1:3; Rom 15:5

✡1:5: Sion 15:18-21; 16:33

✡1:5: Sam 34:19; 94:19

✡1:6: 2Kor 4:15,17

✡1:8: Umen 19:23-41; 1Kor 15:32

✡1:10: 2Tim 4:18

✡1:12: 2Kor 2:17

✡1:12: Hib 13:18; 2Kor 2:17; 1Kor 1:17

✡1:13: 2Kor 5:12

✡1:14: Plp 2:16

✡1:15: Umen 19:21; 1Kor 16:5-6

✡1:17: 2Kor 5:16

✡1:19: Umen 18:5

✡1:20: Rev 3:14

✡1:21: 1Sion 2:27

✡1:22: Efes 1:13; 4:30; Rom 8:16; 2Kor 5:4-5; Efes 1:14

✡1:23: Rom 1:9; 2Kor 11:31; Plp 1:8; 1Tes 2:5,10

✡1:24: 1Pit 5:3

© 2011 WBT